
REPUBLIKA HRVATSKA
TRGOVAČKI SUD U SPLITU
21000 Split, Sukoišanska 6

U IME REPUBLIKE HRVATSKE 

R J E Š E N J E

Trgovački sud u Splitu, po stečajnom sucu tog suda Katarini Mikulić kao sucu pojedincu, odlučujući o prijedlogu predlagatelja FINANCIJSKE AGENCIJE, Regionalni centar Split, Podružnica Split, Mažuranićevo šetalište 24 b, OIB: 85821130368 za otvaranje stečajnog postupka nad dužnikom OBALNA PLOVIDBA d.o.o., Mažuranićevo šetalište 14, Split, OIB: 19674913073, dana 04. svibnja 2017. godine

r i j e š i o  j e

Obustavlja se prethodni postupak nad dužnikom OBALNA PLOVIDBA d.o.o., Mažuranićevo šetalište 14, Split, OIB: 19674913073.

Obrazloženje

Predlagatelj Financijska agencija, Regionalni centar Split, Podružnica Split je prijedlogom zaprimljenim na Trgovačkom sudu u Splitu, dana 05. svibnja 2016. godine predložio otvaranje stečajnog postupka nad dužnikom OBALNA PLOVIDBA d.o.o., Mažuranićevo šetalište 14, Split, OIB: 19674913073.

U prijedlogu se u bitnome navodi da dužnik na dan 1. rujna 2015. godine u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 387 dana, u ukupnom iznosu od 8.873.126,31 kuna, te da prema podacima HZMO ima 9 zaposlenih, kao i da predlagatelj ne raspolaže drugim podacima o imovini dužnika. 

Kako je predlagatelj učinio vjerojatnim postojanje stečajnog razloga, to je rješenjem ovog suda gornji poslovni broj od 04. siječnja 2017. godine određeno ročište radi rasprave o uvjetima za otvaranje stečajnog postupka za dan 09. veljače 2017. godine. 

Navedeno ročište je odgođeno po prijedlogu punomoćnika dužnika koji je naveo da će kroz narednih 60-tak dana dužnik podmiriti svoje dugovanje te time izaći iz blokade.

Dana 03. svibnja 2017. godine u spis je zaprimljen podnesak punomoćnika dužnika kojim isti dostavlja potvrdu FINE iz koje je razvidno da dužnik na dan 03. svibnja 2017. godine nema evidentiranih neizvršenih osnova za plaćanje u Očevidniku redoslijeda osnova za plaćanje.



Prema odredbi članka 128. stavak 9. Stečajnog zakona ("Narodne novine" broj 71/15, dalje SZ)  ako dužnik do završetka prethodnog postupka postane sposoban za plaćanje, sud će postupak obustaviti. 

Budući iz potvrde FINE od 03. svibnja 2017. godine proizlazi da je prestao stečajni razlog jer je dužnik do završetka prethodnog postupka postao sposoban za plaćanje, to je sud primjenom odredbe čl. 128. st. 9. SZ obustavio konkretni postupak, te odlučio kao u izreci ovog rješenja. 

U Splitu, 04. svibnja 2017. godine 

						  SUDAC


Katarina Mikulić

UPUTA O PRAVNOM LIJEKU:  
Protiv ovog rješenja može se izjaviti žalba u roku od 8 (osam) dana od dostave rješenja, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a). Žalba se podnosi ovom sudu u 2 (dva) istovjetna primjerka, a o žalbi odlučuje Visoki trgovački sud Republike Hrvatske.

DNA:
-	predlagatelju 
-	dužniku po punomoćniku 
-	e - oglasna ploča
-  	spis 

